**Skíros**, **Skýros**, **Skyros** (Vana-Kreeka kontekstis vahel ka kirjapildis **Scyros**; kreeka keeles Σκύρος ja vanakreeka keeles Σκῦρος), **Skýrose saar** on Kreekale kuuluv saar Egeuse meres, Põhja-Sporaadide lõunapoolseim saar. Saar kuulub Euboia piirkonnaüksusesse.

Saare keskasula on Skírose linn.

 *Pikemalt artiklis Skírose linn*
Skírose saare strateegilise asukoha tõttu Egeuse mere keskosas on saarel Kreeka peamine õhujõudude baas.

Nimest
------

Ühe versiooni järgi sai Skírose saar endale nime kas saarel leiduva ilusa värvilise marmori või siis selle valdavalt kivise-mägise pinnamoe järgi. Selle versiooni järgi on sõna Skíros (Σκῦρος) algne tähendus *"kiviklibu"* või *"kivirähk"*, aga kindlad tõendid selle kohta puuduvad.

Saar on kandnud ajaloo jooksul teisigi nimesid, nagu *Aigivotos* *("kitsede toitja")*, või *Anemoessa* (viitab saare tuulisusele). Saare nimedeks on olnud veel *Pelasgia*, *Dolopia*, *Perirrytos* ja *Pelagia*.

Ajalugu
-------

Arheoloogiliste leidude pōhjal (savivaaside killud, tööriistad ja teised esemed) võib öelda, et saar on olnud asustatud Neoliitikumist (5500 - 2800 eKr) peale.

Aastal 475 eKr tuli saarel võimule Ateena kindral Kimon.

Aastatel 323-322 eKr valitsesid saare üle makedoonlased; alates aastast 197 eKr aga roomlased. Järgnes Bütsantsi periood.

Aastal 1204, pärast Konstantinoopoli vallutamist ristsõdijate poolt, vallutasid Skírose veneetslastest vennad Andrew ja Jeremiah Gizi. Saar läks veneetslaste ja frankide võimu alla.

Aastal 1538 jõudis saarele türgi piraat-admiral Hayreddin Barbarossa ja see sai Ottomani impeeriumi osaks.

Aastal 1702 saart külastanud rändur Tournefort märkis, et Skírosel oli ainult üks küla, ehitatud sügavale kivisse, kaljuseinte varju, ja populatsioon ei ületanud 300 peret.

Aastal 1821, Kreeka vabadussõja aegu, oli Skírose saar nii varjupaigaks põgenikele, kui ka kreeka vabadusvõitlejate majanduslikuks toetajaks.

Saare rikas ajalugu ja kultuuritraditsioonid peegelduvad tänapäeva Skírose saareelanike igapäevaelus, nende tavades ja harjumustes. Skíroslased elavad tänase päevani muistsete arhitektuurilahenduste järgi kavandatud kompaktsetes helevalgetes majades ja neil on igapäevaselt kasutusel saare iidsete tehnikate abil valmistatud kunstipäraselt nikerdatud puidust mööbel. Nii mõneski Skírose kodumajapidamises on alal hoitud väärika ajalooga hoiulaekaid, oskuslikult nikerdatud iluesemeid, ajast aega edasi pärandatud keraamikat, iidsete kavandite põhjal valmistatud rahvarõivaesemeid, ehispitse ja kaunimustrilisi tikandeid.

Ajalooliste faktide ja käegakatsutavate muinasesemetega saab Skírosel lähemat tutvust teha saare kahes suuremas muuseumis. Saarel asuvad Arheoloogiamuuseum, kuhu on muuhulgas paigutatud Palamári ranna arheoloogilistel väljakaevamistel leitud antiikesemed, ning Skírose rikkalikku kultuuripärandit tutvustav ajaloo- ja folkloorimuuseum.

Mütoloogia
----------

Skírosega on seotud neli tuntud antiikmütoloogia tegelast: Theseus, Lycomedes, Achilleus ja Neoptolemus.

Theseus, Minotauruse tapja, üks suurimaid kangelasi kreeka mütoloogia suurimaid kangelasi, leidis Skírosel oma õnnetu lõpu. Pärast kõiki oma saavutusi ja mõningaid ebaõnnestumisi oli Theseus otsustanud minna Skírosele, kus tema isa, Aigeus, oli kord oma õnne leidnud. Skírosel võimul olev kuningas, Lycomedes, aga vihkas Theseust tema aupaiste ja kasvava populaarsuse pärast saarerahva hulgas, kutsus kuulsa kangelase enda lossi, viis ta kindluse kõrgeimasse tippu, lubades talle seal oma varandusi näidata, ja tõukas kangelase kividele surnuks.

Achilleuse ema Thetis, merejumalanna, peitis oma poja Skírosele, kuningas Lycomedese neidude sekka. Üks kuninga tütardest, Deidamia, rasestus Achilleusest ja tõi ilmale poisslapse, kes sai nimeks algul Pyrrhus (Πύρρος, "tulekarva", tema juuksevärvi järgi), hiljem aga nimetati ümber Neoptolemuseks; temast sai Trooja sõjas tähtis tegelane. Odysseus paljastas Achielluse ja Achilleus läks Trooja sõtta, tema osalusest seal jutustab Homerose *"Ilias"*.

Skírose hobune
--------------

Skýrose mära varsaga
Skírose saarel elavad skírose hobused *(Equus Cabalus Skyriano)*, kelle looduslikuks elupaigaks on seal Kóhila mäe ümbrus, kus nad elavad väikeste salkadena. Kóhila mäe piirkonnas asub veidi üle 4000 hektari suurune looduskaitseala, mis kuulub Natura 2000 alade nimekirja ja peale hobuse kaitstakse seal ka teisi imetajaid, linde ja taimi.

Skírose hobune on antiikajast meieni jõudnud väikesekasvuline hobusetõug, mis tänapäeval on säilinud üksnes Skírosel. Skírose hobused (või nende lähisugulased) võisid olla kasutusel juba Achilleuse ja Aleksander Suure kuulsusrikastes lahingutes.

Skírose marmor
--------------

Skírose saar on iidsetest aegadest tuntud oma kvaliteetse marmori poolest. Skírose marmori värvus võib varieeruda helehallist roosakasvalge ja tuhkhallini. Skírose marmorit on läbi aegade kasutatud mitmel pool Euroopas ja mujal maailmas, iseäranis aga Kreekas ning sellest on valmistatud mitmesuguseid ehitisi ja skulptuure. See on ilmastikule vastupidav ja ei kulu kergesti.

Tuulepark
---------

Skírose saarele kavandatakse 58 tuulikuga (tuulikute kõrgus 150-180 meetrit). Projekti omanikuks on Aioloki South Skíros ja see peaks plaanikohaselt tulema Kóhila mäele Lõuna-Skírosel. Ala, millele tuulepark plaanikohaselt ehitatakse, kuulub Megisti Lavra kloostrile.
Projekt on leidnud teatavat vastuseisu loodusorganisatsioonide poolt, kes kardavad, et tuulepark võib olla ohuks sealsetele taime- ja loomaliikidele (suur osa kavandatavast alast jääb sealse Natura 2000 nimekirja kuuluva looduskaitseala piiridesse), sealhulgas kardetakse, et tuulikud on suureks ohuks lindudele, näiteks looduskaitsealune vahemere pistrik *(Falcon eleonorae)*, ja Skírose hobusele.

Ühendus mandriga
----------------

Mandri-Kreeka ja Skírose vahel on käigus regulaarne lennuühendus. Ateena lennujaama "Eleftherios Venizelos" ja Skírose vahelist liini teenindab lennufirma Aegean Airlines, Thessaloniki "Macedonia" ja Skírose vahel aga lendab Sky Express.

  

Mandri-Kreeka (laev väljub Kími sadamast Euboial), Skírose ja sporaadide vahelist liini sõidab laev nimega *Αχιλλέας*, *Achilleas*, nimetatud antiikaja tuntud kangelase järgi. Laev kuulub laevafirmale *Skyros Maritime Company* ja see teenindab reisijaid aastast 2005 (enne sõitis samal liinil laev *Lycomedes*, nimetatud Achilleust võõrustanud Skýrose kuninga järgi).

Laev teeb talvekuudel ühe sõidu päevas ja suviti, kui reisijaid on rohkem, harilikult kaks väljumist päeva jooksul.

Viited
------

1. ↑  "Σκύρος". *www.skyros.gr* (kreeka). Vaadatud 7. augustil 2023.
2. 1 2  "Перевод σκῦρος с греческого на все языки". *Словари и энциклопедии на Академике* (vene). Vaadatud 7. augustil 2023.
3. ↑  "Skyros Town". *feelgreece.com*. Vaadatud 7. augustil 2023.
4. ↑  "Chora Skyros | Holidays in Chora Town". *www.aroundskyros.com* (inglise). Vaadatud 7. augustil 2023.
5. 1 2 3 4 5 6 7 8 9 10 11 12 13 14  "History of Skyros". *web.archive.org*. 8. veebruar 2021. Vaadatud 7. augustil 2023.
6. ↑  "Cultural heritage". *www.skyros.gr* (inglise). Vaadatud 7. augustil 2023.
7. ↑  "Archeological Sites, museums, sightseeing". *www.skyros.gr* (inglise). Vaadatud 7. augustil 2023.
8. ↑  Homer, 750? BCE-650? BCE (1. juuli 2004). *The Iliad* (inglise). Tõlkinud Pope, Alexander.
9. ↑  "Skyrian Horses: History and Info | Mouries Farm". *www.skyrian-horses.org*. Vaadatud 8. augustil 2023.
10. ↑  "History of the Skyrian Horse". *Friends of the Skyrian Horse - Φίλοι του Σκυριανού Αλόγου* (inglise). 22. detsember 2014. Vaadatud 1. augustil 2023.
11. ↑  "Skyrian Horses: History and Info | Mouries Farm". *www.skyrian-horses.org*. Vaadatud 1. augustil 2023.
12. ↑  "Skiros Marble - Pink Marble - StoneContact.com". *wap.stonecontact.com*. Vaadatud 8. augustil 2023.
13. 1 2 3
14. 1 2  Newsroom (31. märts 2023). "Wind turbines to be installed in falcon territory on island of Skyros | eKathimerini.com". *www.ekathimerini.com* (English). Vaadatud 8. augustil 2023.`{{netiviide}}`: CS1 hooldus: tundmatu keel (link)
15. ↑  "Liigid". *elurikkus.ee*. Vaadatud 8. augustil 2023.
16. ↑  "Skyrian Horses: History and Info | Mouries Farm". *www.skyrian-horses.org*. Vaadatud 8. augustil 2023.
17. 1 2  "SKYROS island : Welcome". *skyros-island.gr* (inglise). Vaadatud 7. augustil 2023.
18. ↑  "Skyros Ferry Achilles Evia". *EviaGreece* (Ameerika inglise). Vaadatud 1. augustil 2023.
19. ↑

Välislinke
----------

|  |  |
| --- | --- |
|  | Pildid, videod ja helifailid Commonsis: **Skírose saar**
 |

* Skýrose saare ametlik koduleht, skyros.gr (haldab Skýrose omavalitsus
* Teine saart tutvustav veebileht, skyros-island.gr (haldab Manos Xanthoulis)